હેડિંગ વાંચીને ચોંકશો નહીં. વિદેશમાં ઊજવાતા કોઈ તહેવારની આ વાત નથી. પશ્ચિમના વાયરામાં હેપ્પી મધર્સ ડે, ફાધર્સ ડે, ફ્રેન્ડશિપ ડે, વેલેન્ટાઇન ડે ઊજવીએ છીએ. પણ વિદેશમાં ભાઈ-બહેન માટે કોઈ ડે નથી ઊજવાતો. એ સંસ્કૃતિ જ એવી છે કે તેમને આવા કોઈ સંબંધને ઊજવવાનું મન ન થાય! વળી તેઓ આવા ડેઝ પણ વર્ષમાં એકવાર જ ઊજવે છે. આપણે ત્યાં રક્ષાબંધન અને ભાઇબીજનું અદકેરું મહત્ત્વ છે. ભાઈ-ભાઈ વચ્ચેના સંબંધો રામાયણને બાદ કરતાં મહાભારતના માર્ગે જ જોવા મળે છે. પરંપરાગત ભાઈબહેનનાં સંબંધોની વાત તેમાં નથી આવતી. હકીકતમાં આ બન્ને પાત્રો એકબીજાને પૂરક હોય છે. નાના હોઈએ ને ભાઈબહેન વચ્ચે ઝઘડા થાય એ અલગ વાત છે અને જીવનમાં માતા કે પિતાની ગેરહાજરીમાં એકબીજાને હૂંફ આપવી એ અલગ વાત છે. બહેન નાની હોય કે મોટી પણ એ માતાની ગરજ સારતી હોય છે.